Document ID: 32005R1654

32005R1654
L 266/35
JURNALUL OFÍCIAL AL UNIUNII EUROPENE
REGULAMENTUL (CE) NR. 1654/2005 AL COMISIEI
din 10 octombrie 2005
de modificare a Regulamentului (CE) nr. 874/2004 de stabilire a normelor de politică publică privind punerea în aplicare și funcțiile domeniului de nivel superior „.eu” și a principiilor de înregistrare
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 733/2002 al Parlamentului European și al Consiliului din 22 aprilie 2002 privind punerea în aplicare a domeniului de nivel „.eu” (1), în special articolul 5 alineatul (1),
după consultarea Registrului European pentru domeniile Internet, desemnat prin Decizia 2003/375/CE (2) a Comisiei,
întrucât:
(1)
Regulamentul (CE) nr. 874/2004 (3) al Comisiei pune în aplicare Regulamentul (CE) nr. 733/2002 prin stabilirea normelor de politică publică privind punerea în aplicare și funcțiile domeniului de nivel superior „.eu” și a principiilor de înregistrare.
(2)
Articolul 8 din Regulamentul (CE) nr. 874/2004 pune în aplicare normele de politică publică privind conceptele geografice, prevăzând o procedură care permite statelor membre, țărilor candidate și tuturor membrilor Spațiului Economic European să solicite înregistrarea sau rezervarea numelui lor de către guvernele naționale. Această dispoziție nu garantează pe deplin diversitatea geopolitică și lingvistică a Uniunii Europene și interesul atât al statelor membre, cât și al cetățenilor europeni. Se impune, așadar, modificarea în consecință a Regulamentului (CE) nr. 874/2004 de către Comisie.
(3)
Măsurile prevăzute de prezentul regulament sunt conforme cu avizul Comitetului pentru comunicații stabilit în temeiul articolului 22 alineatul (1) din Directiva 2002/21/CE a Parlamentului European și a Consiliului din 7 martie 2002 privind un cadru de reglementare comun pentru rețelele și serviciile de comunicații electronice (directivă-cadru) (4),
ADOPTĂ PREZENTA DECIZIE:
Articolul 1
Regulamentul (CE) nr. 874/2004 al Comisiei se modifică după cum urmează:
1.
Articolul 8 se înlocuiește cu următorul text:
„Articolul 8
Rezervarea numelor de către țări și coduri alfa-2 reprezentând țări
(1) Numele din lista prezentată în anexa la prezentul regulament sunt rezervate sau înregistrate ca nume de domeniu de nivel secundar direct în domeniul de nivel superior «.eu» doar de către țările indicate în listă.
(2) Codurile alpha-2 reprezentând țări nu se înregistrează direct în domeniul de nivel superior «.eu» ca nume de domeniu de nivel secundar.”
2.
La articolul 12 alineatul (1), primul paragraf se înlocuiește cu următorul text:
„Înregistrarea în etape nu începe înainte de a fi îndeplinită cerința prevăzută la articolul 6 primul alineat.”
3.
Se adaugă anexa la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 octombrie 2005.

Labels: 12
7
15